ПАРЛАМЕНТАРНИ ИЗБОРИ 2021 г.

ИНФОРМАЦИОНЕН БЮЛЕТИН (3)

Уважаеми сънародници,

Във връзка с организация на изборите за народни представители за Народно събрание на 04.04.2021г. извън страната, информираме за постъпила информация от Централната избирателна комисия и Министерство на външните работи на Република България както следва:

“На основание чл. 14, ал. 1 от Изборния кодекс избирателни секции извън страната се образуват в дипломатическо или консулско представителство, освен в случаите по чл. 14, ал. 2 и ал. 3 от ИК.

В местата в държавите – членки на Европейския съюз, извън дипломатическо или консулско представителство, се образуват избирателни секции при наличие на не по-малко от 60 избиратели, подали заявление по реда на чл. 16 от ИК. /чл. 14, ал. 2 от ИК/.

Съгласно чл. 14, ал. 3 от ИК с решение на ЦИК по преценка на ръководителите на дипломатическите и консулските представителства в местата в държавите, които не са членки на Европейския съюз, извън дипломатическо или консулско представителство, се образуват избирателни секции въз основа на не по-малко от 60 избиратели, подали заявление по реда на чл. 16 от ИК, при спазване на ограничението по чл. 14, ал. 5 от ИК общият брой на избирателните секции, които се образуват в държава извън ЕС да не надвишава 35.

Ръководителите на дипломатическите и консулските представителства изпращат мотивирано предложение до ЦИК въз основа на териториалното разпределение на българската общност, отдалечеността на избирателните секции и при спазване на чл. 14 ал. 5 от ИК. Мотивираното предложение до Централната избирателна комисия се изпраща не по-късно от 25 дни преди изборния ден.

В срок не по-късно от 25 дни преди изборния ден организациите на българските граждани в съответното място могат да правят предложение за местоположението на избирателните секции извън страната. Съгласно изискването на чл. 13, ал. 3 от ИК постъпилите предложения се публикуват незабавно на интернет страницата на съответните дипломатически и консулски представителства“.

Предвид виждането ни за необходимо активно участие на българската общност в Нидерландия за осъществяване на демократичен и законосъобразен изборен процес на територията на страната, Посолство - Хага призовава представителите на българските дружества и членовете на българската общност в страната:

- Да отправят формални предложения за разкриване на изборни секции извън територията на ДП-Хага, на основа на брой регистрирани в ЦИК гласоподаватели, капацитета на общността за организация по места, както и за покриване на предварителните специфични изисквания на нидерландската страна за разкриване на секции, свързани с епидемичната обстановка.

- Очакваме предложенията, адресирани с писмо до Ръководителя на ДП - Хага в законоустановения срок, за да могат те да бъдат своевременно предложени от страна на Посолство - Хага на ЦИК и на приемащата държава Нидерландия за оценка и решение;

- Да идентифицират потенциални кандидати, които биха имали готовност да бъдат назначени за членове на секционни избирателни комисии (СИК) в ДП-Хага и други секции, в случай че бъде дадено разрешение и взето решение за разкриване на такива извън сградата на Посолството;

- Готовността на участие може да се заявява както чрез дружествата на българите в Нидерландия, от които се чувстват представени и с които Посолството е в контакт, така и към Посолство-Хага на Embassy.Hague@mfa.bg. Необходимите данни са: трите имена, ЕГН, образователна степен, предходен опит в избори, телефонен номер и ел. адрес.

Обръщаме внимание, че окончателното решение за съставите на СИК се взема от ЦИК.

28.01.2021 г.

Посолство на България в Нидерландия